title: Директива за изпълнение 2011/54/ЕС на Комисията от 20 април 2011 година за изменение на Директива 91/414/ЕИО на Съвета с оглед включването на металдехид като активно вещество и за изменение на Решение 2008/934/ЕО на Комисията  Текст от значение за ЕИП

text:
               21.4.2011

               BG

               Официален вестник на Европейския съюз

               L 105/28

         ДИРЕКТИВА ЗА ИЗПЪЛНЕНИЕ 2011/54/ЕС НА КОМИСИЯТА
   от 20 април 2011 година
   за изменение на Директива 91/414/ЕИО на Съвета с оглед включването на металдехид като активно вещество и за изменение на Решение 2008/934/ЕО на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на втория и третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на възможното им включване в приложение I към Директива 91/414/ЕИО. Посоченият списък включва металдехид.

               (2)

               В съответствие с член 11д от Регламент (ЕО) № 1490/2002 нотификаторът оттегли подкрепата си за включването на това активно вещество в приложение I към Директива 91/414/ЕИО в срок от два месеца от получаването на проектодоклада за оценка. В резултат на това беше прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за съдържащите ги продукти за растителна защита (4), отнасящо се до невключването на металдехид.

               (3)

               В съответствие с член 6, параграф 2 от Директива 91/414/ЕИО първоначалният нотификатор (наричан по-долу „заявителят“) подаде ново заявление с искане да бъде приложена ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Австрия, която е определена за докладваща държава-членка по силата на Регламент (ЕО) № 1490/2002. Установеният срок за ускорената процедура беше спазен. Спецификацията на активното вещество и предвижданите видове употреба са идентични с онези, които са били предмет на Решение 2008/934/ЕО. Посоченото заявление отговаря и на останалите съществени и процедурни изисквания на член 15 от Регламент (ЕО) № 33/2008.

               (5)

               Австрия извърши оценка на подадените от заявителя допълнителни данни и изготви допълнителен доклад. На 5 януари 2010 г. докладът бе предоставен на Европейския орган за безопасност на храните (наричан по-долу „органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на становища и препрати получените становища на Комисията. В съответствие с член 20, параграф 1 от Регламент (ЕО) № 33/2008 и по искане на Комисията, на 11 октомври 2010 г. органът представи пред Комисията заключението си относно металдехид (6). Проектодокладът за оценка, допълнителният доклад и заключението на органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 11 март 2011 г. под формата на доклад на Комисията за преглед на металдехид.

               (6)

               От направените различни проучвания е видно, че може да се очаква продуктите за растителна защита, съдържащи металдехид, принципно да отговарят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, разгледани и подробно изложени в доклада на Комисията за преглед. Следователно е целесъобразно металдехид да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на тази директива.

               (7)

               Следва да се предостави разумен срок преди включването на дадено активно вещество в приложение I, за да се даде възможност на държавите-членки и на заинтересованите страни да се подготвят за произтичащите от това нови изисквания.

               (8)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, през който да преразгледат съществуващите разрешения за продукти за растителна защита, които съдържат металдехид, за да се гарантира, че са изпълнени изискванията, определени с Директива 91/414/ЕИО, по-специално в член 13 от нея, и съответните условия, посочени в приложение I. Държавите-членки следва да изменят, заменят или отнемат по целесъобразност съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представяне и оценка на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (9)

               Натрупаният опит от предишни включвания в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (7), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която отговаря на изискванията на приложение II към посочената директива. От това уточнение обаче не произтичат нови задължения за държавите-членки или за притежателите на разрешения в сравнение с приетите до настоящия момент директиви за изменение на приложение I.

               (10)

               Поради това е целесъобразно Директива 91/414/ЕИО да бъде съответно изменена.

               (11)

               Решение 2008/934/ЕО предвижда невключването на металдехид и отнемането на разрешенията за съдържащите го продукти за растителна защита до 31 декември 2011 г. Редът относно металдехид в приложението към посоченото решение следва да бъде заличен.

               (12)

               Поради това е целесъобразно Решение 2008/934/ЕО да бъде съответно изменено.

               (13)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът относно металдехид в приложението към Решение 2008/934/ЕО се заличава.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби считано от 1 декември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
   Член 4
   1.   При необходимост до 30 ноември 2011 г. държавите-членки изменят или отнемат в съответствие с Директива 91/414/ЕИО съществуващите разрешения за продукти за растителна защита, съдържащи металдехид като активно вещество.
   До тази дата те проверяват по-специално дали са изпълнени условията от приложение I към посочената директива по отношение на металдехид, с изключение на условията, определени в част Б от текста за това активно вещество, както и дали притежателят на разрешението разполага с документация, отговаряща на изискванията на приложение II към посочената директива в съответствие с условията на член 13 от нея, или има достъп до такава документация.
   2.   Чрез дерогация от разпоредбите на параграф 1 за всеки разрешен продукт за растителна защита, който съдържа металдехид като единствено или едно от няколко активни вещества, всички от които са изброени в приложение I към Директива 91/414/ЕИО, най-късно до 31 май 2011 г. държавите-членки извършват повторна оценка на продукта съгласно единните принципи, предвидени в приложение VI към Директива 91/414/ЕИО, въз основа на документация, отговаряща на изискванията на приложение III към посочената директива, и като вземат предвид част Б от текста в приложение I към посочената директива относно металдехид. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като това бъде извършено, държавите-членки:

               а)

               за продукт, съдържащ металдехид като единствено активно вещество, при необходимост изменят или отнемат разрешението не по-късно от 31 май 2015 г.; или

               б)

               за продукт, съдържащ металдехид като едно от няколко активни вещества, при необходимост изменят или отнемат разрешението до 31 май 2015 г. или до датата, определена за такова изменение или отнемане в съответната директива или директиви, с която/които съответното вещество или вещества са добавени в приложение I към Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 20 април 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; заключение относно партньорската проверка на оценката на риска от пестициди за активното вещество металдехид. EFSA Journal (бюлетин на ЕОБХ) 2010; 8(10):1856. [71 pp.]. doi:10.2903/j.efsa.2010.1856. Публикувано онлайн на адрес: www.efsa.europa.eu.

      (7)  ОВ L 366, 15.12.1992 г., стр. 10.

      ПРИЛОЖЕНИЕ
      Следният текст се добавя в края на таблицата в приложение I към Директива 91/414/ЕИО:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „360

                     Металдехид
                     CAS №:

                        108-62-3 (тетрамер)

                        9002-91-9 (хомополимер)
                     CIPAC №: 62

                        r-2, c-4, c-6, c-8-тетраметил-1,3,5,7- тетроксокан

                     ≥ 985 g/kg
                     ацеталдехид макс. 1,5 g/kg

                     1 юни 2011 г.

                     31 май 2021 г.

                     ЧАСТ A
                     Могат да бъдат разрешени единствено употреби като молускицид.
                     ЧАСТ Б
                     За прилагането на единните принципи, предвидени в приложение VI, следва да се отчитат заключенията в доклада за преглед на металдехид, по-специално неговите допълнения I и II, в окончателния им вид, изготвен от Постоянния комитет по хранителната верига и здравето на животните на 11 март 2011 г.
                     В тази цялостна оценка държавите-членки следва да обърнат особено внимание на:

                                 а)

                                 риска за операторите и работниците;

                                 б)

                                 хранителната експозиция на потребителите предвид бъдещо преразглеждане на максимално допустимите граници на остатъчни вещества;

                                 в)

                                 непосредствения и дългосрочния риск за птиците и бозайниците.

                           Държавите-членки гарантират, че разрешенията предвиждат ефикасен репелент против кучета.
                     Условията за употреба трябва да включват целесъобразни мерки за намаляване на риска.“

         (1)  Допълнителни данни за идентичността и спецификацията на активното вещество са посочени в доклада за преглед.


title: Директива за изпълнение 2012/1/ЕС на Комисията от 6 януари 2012 година за изменение на приложение I към Директива 66/402/ЕИО на Съвета по отношение на условията, на които трябва да отговаря зърнената култура Oryza sativa  текст от значение за ЕИП

text:
               7.1.2012

               BG

               Официален вестник на Европейския съюз

               L 4/8

         ДИРЕКТИВА ЗА ИЗПЪЛНЕНИЕ 2012/1/ЕС НА КОМИСИЯТА
   от 6 януари 2012 година
   за изменение на приложение I към Директива 66/402/ЕИО на Съвета по отношение на условията, на които трябва да отговаря зърнената култура Oryza sativa
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 21а от нея,
   като има предвид, че:

               (1)

               От скорошна информация и проведени наскоро изследвания е видно, че е налице необходимост от въвеждане на прагова стойност за наличието на растения, заразени с Fusarium fujikuroi, в полета, където се произвеждат семена от Oryza sativa, тъй като Fusarium fujikuroi вреди на ориза и не се поддава на ефикасно третиране с наличните продукти за растителна защита. Тези изследвания показват и необходимостта от намаляване на наличието на диворастящи растения или такива с червени зърна в полетата, където се произвеждат семена от Oryza sativa, тъй като при сегашната прагова стойност добивът и качеството на оризовите семена са значително понижени.

               (2)

               С оглед на това следва да се въведе прагова стойност за наличието на растения, заразени с Fusarium fujikuroi, в полетата, където се произвеждат семена от Oryza sativa, и праговата стойност за наличието на диворастящи растения или такива с червени зърна в полетата, където се произвеждат семена от Oryza sativa, следва да се намали за производството на категорията сертифицирани семена. Тези прагови стойности следва да бъдат установени въз основа на изследванията, проведени от държавите-членки.

               (3)

               Поради това Директива 66/402/ЕИО следва да бъде съответно изменена.

               (4)

               Мерките, предвидени в настоящата директива, са в съответствие със становището на Постоянния комитет по семена и посадъчен материал за земеделие, градинарство и горско стопанство,

         ПРИЕ НАСТОЯЩАТА ДИРЕКТИВА:
   Член 1
   Изменения на Директива 66/402/ЕИО
   В приложение I към Директива 66/402/ЕИО, точка 3.А. се заменя със следното:

               „А.

               Oryza sativa:
               Броят растения, които явно се разпознават като заразени с Fusarium fujikuroi, не трябва да надвърля:

                           —

                           2 на 200 m2 за производството на базови семена.

                           —

                           4 на 200 m2 за производството на сертифицирани семена, първо размножение,

                           —

                           8 на 200 m2 за производството на сертифицирани семена, второ размножение,

                     Броят растения, които явно се разпознават като диворастящи или като растения с червени зърна, не трябва да надхвърля:

                           —

                           0 за производството на базови семена,

                           —

                           1 на 100 m2 за производството на сертифицирани семена, първо и второ размножение,“

         Член 2
   Транспониране
   1.   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива не по-късно от 31 май 2012 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Влизане в сила
   Настоящата директива влиза в сила на седмия ден след публикуването ѝ в Официален вестник на Европейския съюз.
   Член 4
   Адресати
   Адресати на настоящата директива са държавите-членки.

      Съставено в Брюксел на 6 януари 2012 година.

            За Комисията

            Председател

         José Manuel BARROSO

      (1)  ОВ 125, 11.7.1966 г., стр. 2309/66.


title: Делегирана директива 2014/3/ЕС на Комисията от 18 октомври 2013 година за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на оловно-ацетатен маркер в стереотаксически рамки за глава, използвани при компютърна томография (CT) и магнитно-резонансна томография (MRI), както и при позициониращи системи на съоръжения за гама-терапия и адронна терапия  текст от значение за ЕИП

text:
               9.1.2014

               BG

               Официален вестник на Европейския съюз

               L 4/49

         ДЕЛЕГИРАНА ДИРЕКТИВА 2014/3/ЕС НА КОМИСИЯТА
   от 18 октомври 2013 година
   за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на оловно-ацетатен маркер в стереотаксически рамки за глава, използвани при компютърна томография (CT) и магнитно-резонансна томография (MRI), както и при позициониращи системи на съоръжения за гама-терапия и адронна терапия
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-точно член 5, параграф 1, буква а) от нея,
   като има предвид, че:

               (1)

               С Директива 2011/65/ЕС се забранява употребата на олово в електрическото и електронното оборудване, пуснато на пазара.

               (2)

               Оловният ацетат е изключително подходящо вещество за използване като маркер в стереотаксическите рамки за глава, използвани за позициониране при процедури на отстраняване на тумори посредством лъчетерапия и гама-терапия.

               (3)

               От научна и техническа гледна точка не е осъществимо да се замести или елиминира оловото при този вид приложение и вероятно такава възможност няма да се появи в близко бъдеще.

               (4)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от последния ден от шестия месец след нейното влизане в сила. Те незабавно съобщават на Комисията текста на тези разпоредби.
   Тези разпоредби съдържат позоваване на настоящата директива при приемането им от държавите членки или са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 18 октомври 2013 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 22:

                  „22.

                  Оловно-ацетатен маркер за употреба в стереотаксически рамки за глава, използвани при компютърна томография (CT) и магнитно-резонансна томография (MRI), както и в системите за позициониране при гама-терапия и адронна терапия. Валидно до 30 юни 2021 г.“


title: Директива за изпълнение 2011/39/ЕС на Комисията от 11 април 2011 година за изменение на Директива 91/414/ЕИО на Съвета с оглед включването на феназаквин като активно вещество и за изменение на Решение 2008/934/ЕО на Комисията  Текст от значение за ЕИП

text:
               12.4.2011

               BG

               Официален вестник на Европейския съюз

               L 97/30

         ДИРЕКТИВА ЗА ИЗПЪЛНЕНИЕ 2011/39/ЕС НА КОМИСИЯТА
   от 11 април 2011 година
   за изменение на Директива 91/414/ЕИО на Съвета с оглед включването на феназаквин като активно вещество и за изменение на Решение 2008/934/ЕО на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на възможното им включване в приложение I към Директива 91/414/ЕИО. Посоченият списък включва феназаквин.

               (2)

               В съответствие с член 11д от Регламент (ЕО) № 1490/2002 нотификаторът оттегли подкрепата си за включването на това активно вещество в приложение I към Директива 91/414/ЕИО в срок от два месеца от получаването на проектодоклада за оценка. В резултат на това беше прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за съдържащите ги продукти за растителна защита (4), отнасящо се до невключването на феназаквин.

               (3)

               В съответствие с член 6, параграф 2 от Директива 91/414/ЕИО първоначалният нотификатор (наричан по-долу „заявителят“) подаде ново заявление с искане да бъде приложена ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Гърция, която е определена за докладваща държава-членка по силата на Регламент (ЕО) № 1490/2002. Установеният срок за ускорената процедура беше спазен. Спецификацията на активното вещество и предвижданите видове употреба са идентични с онези, които са били предмет на Решение 2008/934/ЕО. Посоченото заявление отговаря и на останалите съществени и процедурни изисквания на член 15 от Регламент (ЕО) № 33/2008.

               (5)

               Гърция извърши оценка на подадените от заявителя допълнителни данни и изготви допълнителен доклад. На 28 януари 2010 г. докладът бе предоставен на Европейския орган за безопасност на храните (наричан по-долу „органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на становища и препрати получените становища на Комисията. В съответствие с член 20, параграф 1 от Регламент (ЕО) № 33/2008 и по искане на Комисията, на 28 октомври 2010 г. органът представи пред Комисията заключението си относно феназаквин (6). Проектодокладът за оценка, допълнителният доклад и заключението на органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 11 март 2011 г. под формата на доклад на Комисията за преглед на феназаквин.

               (6)

               От направените различни проучвания е видно, че може да се очаква продуктите за растителна защита, съдържащи феназаквин, принципно да отговарят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, разгледани и подробно изложени в доклада на Комисията за преглед. Следователно е целесъобразно феназаквин да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на тази директива.

               (7)

               Следва да се предостави разумен срок преди включването на дадено активно вещество в приложение I, за да се даде възможност на държавите-членки и на заинтересованите страни да се подготвят за произтичащите от това нови изисквания.

               (8)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, през който да преразгледат съществуващите разрешения за продукти за растителна защита, които съдържат феназаквин, за да се гарантира, че са изпълнени изискванията, определени с Директива 91/414/ЕИО, по-специално в член 13 от нея, и съответните условия, посочени в приложение I. Държавите-членки следва да изменят, заменят или отнемат по целесъобразност съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представяне и оценка на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (9)

               Натрупаният опит от предишни включвания в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (7), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която отговаря на изискванията на приложение II към посочената директива. От това уточнение обаче не произтичат нови задължения за държавите-членки или за притежателите на разрешения в сравнение с приетите до настоящия момент директиви за изменение на приложение I.

               (10)

               Поради това е целесъобразно Директива 91/414/ЕИО да бъде съответно изменена.

               (11)

               Решение 2008/934/ЕО предвижда невключването на феназаквин и отнемането на разрешенията за съдържащите го продукти за растителна защита до 31 декември 2011 г. Редът относно феназаквин в приложението към посоченото решение следва да бъде заличен.

               (12)

               Поради това е целесъобразно Решение 2008/934/ЕО да бъде съответно изменено.

               (13)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът относно феназаквин в приложението към Решение 2008/934/ЕО се заличава.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби считано от 1 декември 2011 г.
   Когато приемат тези разпоредби, държавите-членки включват в тях позоваване на настоящата директива или го извършват при официалното им публикуване. Условията и редът на позоваване се определят от държавите-членки.
   Член 4
   1.   При необходимост до 30 ноември 2011 г. държавите-членки изменят или отнемат в съответствие с Директива 91/414/ЕИО съществуващите разрешения за продукти за растителна защита, съдържащи феназаквин като активно вещество.
   До тази дата те проверяват по-специално дали са изпълнени условията от приложение I към посочената директива по отношение на феназаквин, с изключение на условията, определени в част Б от текста за това активно вещество, както и дали притежателят на разрешението разполага с документация, отговаряща на изискванията на приложение II към посочената директива в съответствие с условията на член 13 от нея, или има достъп до такава документация.
   2.   Чрез дерогация от разпоредбите на параграф 1 за всеки разрешен продукт за растителна защита, който съдържа феназаквин като единствено или едно от няколко активни вещества, всички от които са изброени в приложение I към Директива 91/414/ЕИО, най-късно до 31 май 2011 г. държавите-членки извършват повторна оценка на продукта съгласно единните принципи, предвидени в приложение VI към Директива 91/414/ЕИО, въз основа на документация, отговаряща на изискванията на приложение III към посочената директива, и като вземат предвид част Б от текста в приложение I към посочената директива относно феназаквин. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като това бъде извършено, държавите-членки:

               а)

               за продукт, съдържащ феназаквин като единствено активно вещество, при необходимост изменят или отнемат разрешението не по-късно от 31 май 2015 г.; или

               б)

               за продукт, съдържащ феназаквин като едно от няколко активни вещества, при необходимост изменят или отнемат разрешението до 31 май 2015 г. или до датата, определена за такова изменение или отнемане в съответната директива или директиви, с която/които съответното вещество или вещества са добавени в приложение I към Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 11 април 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; заключение относно партньорската проверка на оценката на риска от пестициди за активното вещество феназаквин. EFSA Journal (бюлетин на ЕОБХ) 2010 г.; 8(11):1892. [74 стр.]. doi:10.2903/j.efsa.2010.1892. Публикувано онлайн на адрес: www.efsa.europa.eu.

      (7)  ОВ L 366, 15.12.1992 г., стр. 10.

      ПРИЛОЖЕНИЕ
      Следният текст се добавя в края на таблицата в приложение I към Директива 91/414/ЕИО:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „345

                     Феназаквин
                     CAS №: 120928-09-8
                     CIPAC №: 693

                     4-терт-бутилфенетил квиназолин-4-ил етер

                     ≥ 975 g/kg

                     1 юни 2011 г.

                     31 май 2021 г.

                     ЧАСТ A
                     Може да бъде разрешена единствено употреба като акарицид за декоративни растения в парници.
                     ЧАСТ Б
                     За прилагането на единните принципи, предвидени в приложение VI, следва да се отчитат заключенията в доклада за преглед на феназаквин, по-специално неговите допълнения I и II, в окончателния им вид, изготвен от Постоянния комитет по хранителната верига и здравето на животните на 11 март 2011 г.
                     В тази цялостна оценка държавите-членки следва:

                                 (1)

                                 да обърнат особено внимание на опазването на водните организми;

                                 (2)

                                 да обърнат особено внимание на безопасността на работещите с това вещество и да гарантират, че условията за употреба предвиждат използването на подходящи лични предпазни средства;

                                 (3)

                                 да обърнат особено внимание на опазването на пчелите и да гарантират, че условията за употреба включват целесъобразни мерки за намаляване на риска;

                                 (4)

                                 както и да предвидят условия за употреба, гарантиращи липсата на остатъчни количества феназаквин в култури за консумация от хора и животни.“

         (1)  Допълнителни данни за идентичността и спецификацията на активното вещество са посочени в доклада за преглед.


title: Директива за изпълнение (ЕС) 2015/1955 на Комисията от 29 октомври 2015 година за изменение на приложения I и II към Директива 66/402/ЕИО на Съвета относно търговията със семена от зърнени култури (Текст от значение за ЕИП)

text:
               30.10.2015

               BG

               Официален вестник на Европейския съюз

               L 284/142

         ДИРЕКТИВА ЗА ИЗПЪЛНЕНИЕ (ЕС) 2015/1955 НА КОМИСИЯТА
   от 29 октомври 2015 година
   за изменение на приложения I и II към Директива 66/402/ЕИО на Съвета относно търговията със семена от зърнени култури
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 21б от нея,
   като има предвид, че:

               (1)

               През последните години все повече хибридни сортове ечемик, получени чрез метода на цитоплазмена мъжка стерилност, биват записвани в общия каталог на сортовете от земеделски растителни видове в съответствие с член 17 на Директива 2002/53/ЕО (2).

               (2)

               Цитоплазмената мъжка стерилност (ЦМС) е приета в цял свят като метод за отглеждане за производство на хибридни сортове ечемик. Тя включва генетична система, която се среща в естествен вид в цитоплазмата на растения и може да бъде въвеждана в тях чрез кръстосване. Чрез този метод може да се съчетае генетичното разнообразие на две или повече линии на произход. Това позволява усъвършенстването на въпросните сортове по отношение на устойчивостта на болести и добива. С оглед на това техническо развитие е целесъобразно да се определят специфични условия за хибридните сортове ечемик.

               (3)

               Като се вземат предвид техническите сходства с производството на семена от хибриди на ръж и потребностите на потребителите на семена от хибриди на ечемик, целесъобразно е за тази култура да се определят условия, подобни на онези, които се прилагат за семената от хибридите на ръж.

               (4)

               Опитът показва, че прилагането в полеви условия на специфичната система за производство на смеси, съчетано с рисковете, свързани с метеорологичните условия по време на периода на цъфтеж, би довело до необходимостта от намаляване на стандартите за чистота на сорта до 85 %, ако се прилага методът на ЦМС, което ще даде възможност за стабилно производство на семена при по-неблагоприятни метеорологични условия. Следователно е целесъобразно да се разреши по-ниско ниво на чистота на сорта, отколкото нивото, изисквано за други хибриди.

               (5)

               Поради това приложения I и II към Директива 66/402/ЕИО следва да бъдат съответно изменени.

               (6)

               Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩАТА ДИРЕКТИВА:
   Член 1
   Изменения на Директива 66/402/ЕИО
   Приложения I и II към Директива 66/402/ЕИО се изменят в съответствие с приложението към настоящата директива.
   Член 2
   Транспониране
   1.   Държавите членки приемат и публикуват не по-късно от 30 юни 2016 г. законовите, подзаконовите и административните разпоредби, необходими за спазването на настоящата директива. Те незабавно съобщават на Комисията текста на тези разпоредби.
   Те прилагат тези разпоредби от 1 юли 2016 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Влизане в сила
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 4
   Адресати
   Адресати на настоящата директива са държавите членки.

      Съставено в Брюксел на 29 октомври 2015 година.

            За Комисията

            Председател

         Jean-Claude JUNCKER

      (1)  ОВ 125, 11.7.1966 г., стр. 2309/66.

      (2)  Директива 2002/53/ЕО на Съвета относно общия каталог на сортовете от земеделски растителни видове (ОВ L 193, 20.7.2002 г., стр. 1).

      ПРИЛОЖЕНИЕ
      Приложения I и II към Директива 66/402/ЕИО се изменят, както следва:

                  1)

                  Приложение I се изменя, както следва:

                              а)

                              Първото изречение на точка 5 се заменя със следното: „Култури, от които се получават сертифицирани семена от хибриди на Avena nuda, Avena sativa, Avena strigosa, Oryza sativa, Triticum aestivum, Triticum durum, Triticum spelta и самоопрашващи се xTriticosecale и култури, от които се получават сертифицирани семена от хибриди на Hordeum vulgare чрез метод, различен от цитоплазмена мъжка стерилност (ЦМС).“

                              б)

                              След точка 5 се вмъква следната точка:

                                          „5а.

                                          Култури, от които се получават базови и сертифицирани семена от хибриди на Hordeum vulgare чрез метода на ЦМС:

                                                      а)

                                                      Културата трябва да отговаря на следните стандарти по отношение на разстоянията от съседни източници на цветен прашец, които могат да доведат до нежелано чуждо опрашване:

                                                                  Култура

                                                                  Минимално разстояние

                                                                  За производството на базови семена

                                                                  100 m

                                                                  За производството на сертифицирани семена

                                                                  50 m

                                                      б)

                                                      Културата трябва да притежава достатъчна сортова идентичност и чистота по отношение на характеристиките на компонентите си.
                                                      По-конкретно културата трябва да отговаря на следните стандарти:

                                                                  i)

                                                                  Процентът растения (като брой), които могат да бъдат разпознати като явно несъответстващи на типа, не трябва да надхвърля:

                                                                              —

                                                                              за култури, използвани за получаване на базови семена — 0,1 % за сортоподдържащата линия (B-line) и възстановителната линия (R-line) и 0,2 % за женския компонент на ЦМС;

                                                                              —

                                                                              за култури, използвани за получаване на сертифицирани семена — 0,3 % за възстановителната линия (R-line) и за женския компонент на ЦМС и 0,5 %, ако женският компонент е самостоятелен хибрид.

                                                                  ii)

                                                                  Процентът мъжка стерилност на женския компонент трябва да бъде най-малко:

                                                                              —

                                                                              99,7 % за култури, използвани за получаване на базови семена;

                                                                              —

                                                                              99,5 % за култури, използвани за получаване на сертифицирани семена;

                                                                  iii)

                                                                  Спазването на изискванията от подточки i) и ii) се разглежда в рамките на официални последващи контрола проверки.

                                                      в)

                                                      Сертифицирани семена може да се получават чрез смесено отглеждане на женски мъжко-стерилен компонент с мъжки компонент, възстановяващ плодовитостта.“

                  2)

                  Приложение II се изменя, както следва:

                              а)

                              Точка 1.В се заменя със следното:
                              „В.   Хибриди на Avena nuda, Avena sativa, Avena strigosa, Hordeum vulgare, Oryza sativa, Triticum aestivum, Triticum durum, Triticum spelta и самоопрашващи се xTriticosecale

                              Минималната чистота на сорта на семената от категорията „сертифицирани семена“ е 90 %.
                              При Hordeum vulgare, получен чрез ЦМС, тя е 85 %. Примесите, различни от възстановителната линия (R-line), не трябва да надвишават 2 %.
                              Минималната сортова чистота се изследва в рамките на официални последващи контрола проверки, извършвани върху подходяща част от пробите.“

                              б)

                              Заглавието на точка 1.Д от приложение II се заменя, както следва:„Д.
                                 Хибриди на Secale cereale и получени чрез ЦМС хибриди на Hordeum vulgare
                                 “.


title: Делегирана директива (ЕС) 2016/1028 на Комисията от 19 април 2016 година за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от ограничението за използване на олово в припои за електрически връзки със сензори за измерване на температурата в някои устройства (Текст от значение за ЕИП)

text:
               25.6.2016

               BG

               Официален вестник на Европейския съюз

               L 168/13

         ДЕЛЕГИРАНА ДИРЕКТИВА (ЕС) 2016/1028 НА КОМИСИЯТА
   от 19 април 2016 година
   за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от ограничението за използване на олово в припои за електрически връзки със сензори за измерване на температурата в някои устройства
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
   като има предвид, че:

               (1)

               С Директива 2011/65/ЕС се забранява употребата на олово в електрическото и електронното оборудване, пуснато на пазара.

               (2)

               Оловото се използва за електрически връзки в криогенните сензори за медицинските изделия и приборите за контрол и управление, за да се предотврати образуването на дебели интерметални фази, мустаци и калаена чума. Посочените сензори се използват в някои приложения за измерване на много ниски температури за кратки периоди от време.

               (3)

               При криогенните приложения не могат да се използват безоловни припои, тъй като при тях има опасност от калаена чума, което сериозно се отразява върху надеждността на уредите. Доказано е, че за експлоатираните по обичаен начин криогенни сензори няма алтернативна технология за свързване, различна от спояване, която да е едновременно и надеждна, и налична.

               (4)

               Следователно оловните припои във външните изводи на температурните сензори, които се използват периодично при температури под – 150 °C, следва да бъдат освободени от ограничението до 30 юни 2021 г., по същия начин както освобождаването по точка 26 от приложение IV към Директива 2011/65/ЕС. С оглед на иновационните цикли на медицинските изделия и приборите за контрол и управление е малко вероятно продължителността на освобождаването да има отрицателни последици за иновациите.

               (5)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 30 април 2017 г. Те незабавно съобщават на Комисията текста на тези разпоредби.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното законодателство, които приемат в областта, уредена с настоящата директива.
   Член 3
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 4
   Адресати на настоящата директива са държавите членки.

      Съставено в Брюксел на 19 април 2016 година.

            За Комисията

            Председател

         Jean-Claude JUNCKER

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС точка 26 се заменя със следното:

                     „26.

                     Олово в следните приложения, които се използват трайно при температура под – 20 °C при нормални условия на експлоатация и съхранение:

                                 а)

                                 припои за печатни платки;

                                 б)

                                 покрития на изводи на електрически и електронни елементи и покрития на печатни платки;

                                 в)

                                 припои за свързване на проводници и кабели;

                                 г)

                                 припои за свързване на измервателни преобразуватели (transducers) и сензори.

                           Олово в припои за електрически връзки със сензори за измерване на температурата в устройства, предназначени за периодично използване при температури под – 150 °C.
                     Посочените освобождавания са валидни до 30 юни 2021 г.“


title: Делегирана директива 2014/75/ЕС на Комисията от 13 март 2014 година за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета по отношение на освобождаването за живак във флуоресцентни лампи със студен катод (ФЛСК) за течнокристални екрани с подсветка, който не превишава 5 mg на лампа, използвани в промишлените прибори за контрол и управление, пуснати на пазара преди 22 юли 2017 г.  Текст от значение за ЕИП

text:
               20.5.2014

               BG

               Официален вестник на Европейския съюз

               L 148/84

         ДЕЛЕГИРАНА ДИРЕКТИВА 2014/75/ЕС НА КОМИСИЯТА
   от 13 март 2014 година
   за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета по отношение на освобождаването за живак във флуоресцентни лампи със студен катод (ФЛСК) за течнокристални екрани с подсветка, който не превишава 5 mg на лампа, използвани в промишлените прибори за контрол и управление, пуснати на пазара преди 22 юли 2017 г.
   (текст от значение за ЕИП)
   ЕВРОПЕЙСКАТА КОМИСИЯ
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
   като има предвид, че:

               (1)

               Директива 2011/65/ЕС забранява употребата на живак в електрическо и електронно оборудване, пуснато на пазара.

               (2)

               Много промишлени прибори за контрол и управление (ППКУ) са оборудвани с течнокристални екрани с подсветка, което изисква използването на флуоресцентни лампи със студен катод (ФЛСК) с 5 mg живак. Общото отрицателно въздействие върху околната среда, здравето и безопасността на потребителите, причинено от замяната на съдържащи живак ФЛСК в промишлени прибори за контрол и управление, вероятно ще надхвърли общата полза от нея за околната среда, здравето и безопасността на потребителите.

               (3)

               За да се позволи ремонтът и да се удължи животът на продуктите, следва да се предостави освобождаване от ограничението за живака във ФЛСК за течнокристални екрани с подсветка в ППКУ. В съответствие с принципа за ремонтиране на изделието във вида, в който е произведено, освобождаването следва да се прилага за всички продукти, пуснати на пазара преди 22 юли 2017 г., което е датата за съответствие за ППКУ, като периодът на валидност на освобождаването следва да бъде 7 години, считано от тази дата. Малко вероятно е освобождаването да има неблагоприятни последици за иновациите.

               (4)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими за да се съобразят с настоящата директива, не по-късно от последния ден на шестия месец след нейното влизане в сила. Те незабавно съобщават на Комисията текста на тези разпоредби.
   При приемането им от държавите членки тези разпоредби съдържат позоваване на настоящата директива или са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното право, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 13 март 2014 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 35:

                     „35.

                     Живак във флуоресцентни лампи със студен катод за подсветка на течнокристални екрани, който не превишава 5 mg на лампа, използвани в промишлените прибори за контрол и управление, пуснати на пазара преди 22 юли 2017 г.
                     Изтича на 21 юли 2024 г.“


title: Директива за изпълнение 2011/38/ЕС на Комисията от 11 април 2011 година за изменение на приложение V към Директива 2004/33/ЕО по отношение на максималните стойности на pH за тромбоцитни концентрати в края на срока на годност  Текст от значение за ЕИП

text:
               12.4.2011

               BG

               Официален вестник на Европейския съюз

               L 97/28

         ДИРЕКТИВА ЗА ИЗПЪЛНЕНИЕ 2011/38/ЕС НА КОМИСИЯТА
   от 11 април 2011 година
   за изменение на приложение V към Директива 2004/33/ЕО по отношение на максималните стойности на pH за тромбоцитни концентрати в края на срока на годност
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/98/ЕО на Европейския парламент и на Съвета от 27 януари 2003 г. за определяне на стандартите за качество и безопасност при вземането, диагностиката, преработката, съхранението и разпределянето на човешка кръв и кръвни съставки и за изменение на Директива 2001/83/ЕО (1), и по-специално член 29, втора алинея, буква е) от нея,
   като има предвид, че:

               (1)

               В точка 2.4 от приложение V към Директива 2004/33/ЕО на Комисията от 22 март 2004 г. за прилагане на Директива 2002/98/ЕО на Европейския парламент и на Съвета относно някои технически изисквания за кръвта и кръвните съставки (2) се определят минимално (6,4) и максимално (7,4) ниво на pH за единиците от тромбоцити в края на срока на годност. Поради това единиците от тромбоцити, които не отговарят на посочените минимални и максимални стойности, трябва да бъдат бракувани.

               (2)

               Новите научни данни и практическият опит показаха, че стойности на pH над 7,4 не влияят на качеството и безопасността на съхранените тромбоцити, за разлика от нивата на pH под 6,4, при които системно се наблюдава увреждане на тромбоцитите; следователно не е необходимо да се определя максимална стойност на pH за концентрираните тромбоцити.

               (3)

               Бракуването на тромбоцитите, при които е надхвърлено максималното ниво на pH, определено в приложение V към Директива 2004/33/ЕО, води до значителни загуби. В бъдеще тези загуби може да нараснат поради новите методи за събиране и торбички за съхранение, тъй като и в двата случая се достига до по-високи стойности на pH в края на срока на годност.

               (4)

               Поради това максималната стойност на pH (7,4) за всички видове концентрирани тромбоцити, изброени в приложение V към Директива 2004/33/ЕО, следва да се премахне.

               (5)

               Мерките, предвидени в настоящата директива, са в съответствие със становището на Комитета, създаден съгласно член 28 от Директива 2002/98/ЕО,

         ПРИЕ НАСТОЯЩАТА ДИРЕКТИВА:
   Член 1
   Приложение V към Директива 2004/33/ЕО се изменя в съответствие с приложението към настоящата директива.
   Член 2
   1.   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 30 юни 2011 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното си законодателство, които те приемат в областта, уредена с настоящата директива.
   Член 3
   Настоящата директива влиза в сила в деня след публикуването ѝ в Официален вестник на Европейския съюз.

   Член 4
   Адресати на настоящата директива са държавите-членки.

      Съставено в Брюксел на 11 април 2011 година.

            За Комисията

            Председател

         José Manuel BARROSO

      (1)  ОВ L 33, 8.2.2003 г., стр. 30.

      (2)  ОВ L 91, 30.3.2004 г., стр. 25.

      ПРИЛОЖЕНИЕ
      В точка 2.4 от приложение V към Директива 2004/33/ЕО за вписванията:

                  —

                  „Тромбоцити, аферезис“,

                  —

                  „Тромбоцити, аферезис, намалени левкоцити“,

                  —

                  „Тромбоцити, възстановени, събрани“,

                  —

                  „Тромбоцити, възстановени, събрани, намалени левкоцити“,

                  —

                  „Тромбоцити, възстановени, отделна единица“ и

                  —

                  „Тромбоцити, възстановени, отделна единица, намалени левкоцити“,

            приемливите резултати за измерването на качеството за pH се заменят със следното:
      „Минимум 6,4 коригирана за 22 °C в края на срока на годност“.


title: Директива за изпълнение 2011/42/ЕС на Комисията от 11 април 2011 година за изменение на Директива 91/414/ЕИО на Съвета с оглед включването на флутриафол като активно вещество и за изменение на Решение 2008/934/ЕО на Комисията  Текст от значение за ЕИП

text:
               12.4.2011

               BG

               Официален вестник на Европейския съюз

               L 97/42

         ДИРЕКТИВА ЗА ИЗПЪЛНЕНИЕ 2011/42/ЕС НА КОМИСИЯТА
   от 11 април 2011 година
   за изменение на Директива 91/414/ЕИО на Съвета с оглед включването на флутриафол като активно вещество и за изменение на Решение 2008/934/ЕО на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на възможното им включване в приложение I към Директива 91/414/ЕИО. Този списък включва флутриафол.

               (2)

               В съответствие с член 11д от Регламент (ЕО) № 1490/2002 заявителят оттегли подкрепата си за включването на посоченото активно вещество в приложение I към Директива 91/414/ЕИО в срок два месеца от получаването на проектодоклада за оценка. В резултат на това беше прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи тези вещества (4), отнасящо се до невключването на флутриафол.

               (3)

               В съответствие с член 6, параграф 2 от Директива 91/414/ЕИО първоначалният заявител (наричан по-долу „заявителят“) е подал ново заявление, с което иска прилагането на ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението беше подадено до Обединеното кралство, което беше определено за държава-членка докладчик по силата на Регламент (ЕО) № 1490/2002. Установеният срок за ускорената процедура беше спазен. Спецификацията на активното вещество и предвижданите видове употреба са идентични с онези, които са били предмет на Решение 2008/934/ЕО. Посоченото заявление отговаря и на останалите съществени и процедурни изисквания на член 15 от Регламент (ЕО) № 33/2008.

               (5)

               Обединеното кралство направи оценка на представените от заявителя допълнителни данни и подготви допълнителен доклад. На 15 януари 2010 г. то предостави този доклад на Европейския орган за безопасност на храните (наричан по-долу „Органът“) и на Комисията. Органът сведе допълнителния доклад до знанието на другите държави-членки и на заявителя за коментари и препрати получените коментари на Комисията. В съответствие с член 20, параграф 1 от Регламент (ЕО) № 33/2008 и по искане на Комисията на 14 октомври 2010 г. Органът представи на Комисията заключението си относно флутриафол (6). Проектодокладът за оценка, допълнителният доклад и заключението на Органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 11 март 2011 г. под формата на доклад на Комисията за прегледа във връзка с флутриафол.

               (6)

               От направените различни проучвания е видно, че може да се очаква продуктите за растителна защита, съдържащи флутриафол, да отговарят като цяло на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, които са разгледани и подробно изложени в доклада за прегледа на Комисията. Поради това е целесъобразно флутриафол да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на посочената директива.

               (7)

               Без да се засяга това заключение, е целесъобразно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да бъде обвързано с определени условия. Поради това е целесъобразно да се изиска от заявителя да представи допълнителна информация в потвърждение на значимостта на съдържащите се примеси според техническите спецификации, оценката по отношение на остатъците от триазолни метаболитни деривати (ТМД) в първични култури, ротационни култури и продукти от животински произход и опасността в дългосрочен план за насекомоядните птици.

               (8)

               Следва да се предостави разумен срок, преди дадено активно вещество да бъде включено в приложение I, за да се даде възможност на държавите-членки и на заинтересованите страни да се подготвят за произтичащите от това включване нови изисквания.

               (9)

               Без да се засягат задълженията, определени с Директива 91/414/ЕИО като последица от включването на активно вещество в приложение I, на държавите-членки следва да се предостави период от шест месеца след включването, през който да разгледат съществуващите разрешения за продукти за растителна защита, съдържащи флутриафол, за да се гарантира, че са изпълнени изискванията, определени с Директива 91/414/ЕИО, по-специално в член 13 от нея, и съответните условия, посочени в приложение I. Държавите-членки следва да изменят, заменят или отнемат по целесъобразност съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представянето и оценката на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (10)

               Натрупаният опит от предишни включвания в приложение I към Директива 91/414/ЕИО на активни вещества, оценявани в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (7), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да проверяват дали притежателят на разрешение може да докаже достъп до документация, която отговаря на изискванията на приложение II към посочената директива. От това уточнение обаче не произтичат нови задължения за държавите-членки или за притежателите на разрешения в сравнение с приетите до настоящия момент директиви за изменение на приложение I.

               (11)

               Поради това е целесъобразно Директива 91/414/ЕИО да бъде съответно изменена.

               (12)

               Решение 2008/934/ЕО предвижда невключването на флутриафол и отнемането на разрешенията за продукти за растителна защита, които съдържат посоченото вещество, до 31 декември 2011 г. Необходимо е да бъде заличен редът в таблицата относно флутриафол в приложението към посоченото решение.

               (13)

               Поради това е целесъобразно Решение 2008/934/ЕО да бъде съответно изменено.

               (14)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът в таблицата относно флутриафол в приложението към Решение 2008/934/ЕО се заличава.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно уведомяват Комисията за текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби, считано от 1 декември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при тяхното официално публикуване. Условията и редът на позоваване се определят от държавите-членки.
   Член 4
   1.   Когато е необходимо, държавите-членки в съответствие с Директива 91/414/ЕИО изменят или отнемат съществуващите разрешения за продукти за растителна защита, съдържащи флутриафол като активно вещество, до 30 ноември 2011 г.
   До тази дата те проверяват по-специално дали условията от приложение I към посочената директива по отношение на флутриафол са изпълнени, с изключение на условията, посочени в част Б от текста за това активно вещество, както и че притежателят на разрешението разполага с документация или има достъп до документация, която отговаря на изискванията на приложение II към посочената директива в съответствие с условията на член 13 от нея.
   2.   Чрез дерогация от разпоредбата на параграф 1 за всеки разрешен продукт за растителна защита, съдържащ флутриафол като единствено активно вещество или като едно от няколко активни вещества, всички от които са изброени в приложение I към Директива 91/414/ЕИО, най-късно до 31 май 2011 г. държавите-членки правят повторна оценка на продукта в съответствие с единните принципи, предвидени в приложение VI към Директива 91/414/ЕИО, въз основа на документация, която отговаря на изискванията на приложение III към посочената директива, и като се взема предвид част Б от текста в приложение I към посочената директива относно флутриафол. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като това бъде извършено, държавите-членки:

               а)

               в случай на продукт, съдържащ флутриафол като единствено активно вещество, при необходимост изменят или отнемат разрешението не по-късно от 31 май 2015 г.; или

               б)

               в случай на продукт, съдържащ флутриафол като едно от няколко активни вещества, при необходимост изменят или отнемат разрешението не по-късно от 31 май 2015 г. или до датата, определена за такова изменение или отнемане в съответната(ите) директива(и), с която(ито) съответното(ите) вещество(а) е(са) добавено(и) в приложение I към Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 11 април 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; заключение относно партньорската проверка на оценката на риска от пестициди за активното вещество флутриафол. EFSA Journal 2010 г.; 8(10):1868. (стр. 50) doi:10.2903/j.efsa.2010.1868. Публикувано онлайн на: www.efsa.europa.eu/efsajournal.htm

      (7)  ОВ L 366, 15.12.1992 г., стр. 10.

      ПРИЛОЖЕНИЕ
      Следният текст се добавя в края на таблицата в приложение I към Директива 91/414/ЕИО:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „346

                     Флутриафол
                     CAS №: 76674-21-0

                     CIPAC №: 436

                        (RS)-2,4’-дифлуоро-а-(1H-1,2,4-триазол-1-илметил)бензхидрил алкохол

                     ≥ 920 g/kg
                     рацемат
                     Съответни примеси: диметил сулфат: макс. съдържание: 0,1 g/kg
                     диметилформамид макс. съдържание: 1 g/kg
                     метанол: макс. съдържание: 1 g/kg

                     1 юни 2011 г.

                     31 май 2021 г.

                     ЧАСТ A
                     Може да бъде разрешена единствено употребата като фунгицид.
                     ЧАСТ Б
                     За прилагането на единните принципи, предвидени в приложение VI, следва да се отчитат заключенията на доклада за прегледа във връзка с флутриафол, и по-специално неговите допълнения I и II, така както са окончателно формулирани от Постоянния комитет за хранителната верига и здравето на животните на 11 март 2011 г.
                     В тази цялостна оценка държавите-членки следва да:

                                 1.

                                 обърнат специално внимание на обезпечаването на безопасността на работниците и да гарантират, че условията за употреба включват използването на подходяща лична предпазна екипировка;

                                 2.

                                 обърнат специално внимание на опазването на подпочвените води, когато активното вещество се използва в уязвими поради техните почвени и/или климатични условия райони;

                                 3.

                                 обърнат специално внимание на опасността в дългосрочен план за насекомоядните птици.

                           Условията на разрешението включват мерки за намаляване на риска, когато това е целесъобразно.
                     Засегнатите държави-членки гарантират, че заявителят ще представи на Комисията информация в потвърждение на:

                                 а)

                                 значимостта на съдържащите се примеси според техническите спецификации,

                                 б)

                                 остатъците от триазолни метаболитни деривати (ТМД) в първични култури, ротационни култури и продукти от животински произход;

                                 в)

                                 опасността в дългосрочен план за насекомоядните птици.

                           Засегнатите държави-членки гарантират, че заявителят ще представи на Комисията информацията, посочена в буква а), до 1 декември 2011 г., а информацията, посочена в букви б) и в), до 31 май 2013 г.“

         (1)  Допълнителни данни за идентичността и спецификацията на активните вещества са посочени в доклада за прегледа.


title: Делегирана директива 2014/11/ЕС на Комисията от 18 октомври 2013 година за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на шествалентен хром в дозаторите на алкални метали, използвани за изработването на фотокатоди за усилватели на рентгенови изображения до 31 декември 2019 г. , както и в резервни части за рентгенови системи, пуснати на пазара в ЕС преди 1 януари 2020 г.  текст от значение за ЕИП

text:
               9.1.2014

               BG

               Официален вестник на Европейския съюз

               L 4/65

         ДЕЛЕГИРАНА ДИРЕКТИВА 2014/11/ЕС НА КОМИСИЯТА
   от 18 октомври 2013 година
   за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на шествалентен хром в дозаторите на алкални метали, използвани за изработването на фотокатоди за усилватели на рентгенови изображения до 31 декември 2019 г., както и в резервни части за рентгенови системи, пуснати на пазара в ЕС преди 1 януари 2020 г.
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
   като има предвид, че:

               (1)

               С Директива 2011/65/ЕС се забранява употребата на шествалентен хром в електрическото и електронното оборудване, пуснато на пазара.

               (2)

               В дозаторите на алкални метали, използвани за изработването на фотокатоди за усилватели на рентгенови изображения, се използва шествалентен хром. Елиминиране или заместване на шествалентния хром в процеса на изработване на фотокатодите не е възможно, тъй като наличните понастоящем заместители или алтернативни технологии не са достатъчно надеждни или не могат да обхванат целия спектър на продуктите, които се търсят на пазара.

               (3)

               Част от шествалентния хром, използван в процеса на производство на фотокатодите, неизбежно остава в съответния продукт, който се разпространява на пазара.

               (4)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от последния ден от шестия месец след нейното влизане в сила. Те незабавно съобщават на Комисията текста на тези разпоредби.
   Тези разпоредби съдържат позоваване на настоящата директива при приемането им от държавите членки или са съпроводени от такова позоваване при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 18 октомври 2013 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 30:

                  „30.

                  Шествалентен хром в дозаторите на алкални метали, използвани за изработването на фотокатоди за усилватели на рентгенови изображения до 31 декември 2019 г., както и в резервни части за рентгенови системи, пуснати на пазара в ЕС преди 1 януари 2020 г.“


title: Делегирана директива (ЕС) 2019/174 на Комисията от 16 ноември 2018 година за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово, съдържащо се в кристално стъкло съгласно определението в Директива 69/493/ЕИО (Текст от значение за ЕИП.)

text:
                  5.2.2019

                  BG

                  Официален вестник на Европейския съюз

                  L 33/20

         ДЕЛЕГИРАНА ДИРЕКТИВА (ЕС) 2019/174 НА КОМИСИЯТА
         от 16 ноември 2018 година
         за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово, съдържащо се в кристално стъкло съгласно определението в Директива 69/493/ЕИО
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
         като има предвид, че:

                     (1)

                     Съгласно Директива 2011/65/ЕС държавите членки са длъжни да гарантират, че електрическото и електронното оборудване, което е пуснато на пазара, не съдържа определени опасни вещества, изброени в приложение II към посочената директива. Това изискване не се прилага за приложенията, изброени в приложение III към Директива 2011/65/ЕС.

                     (2)

                     Различните категории електрическо и електронно оборудване, за които се прилага Директива 2011/65/ЕС (категории 1—11), са изброени в приложение I към посочената директива.

                     (3)

                     Оловото е ограничено вещество, изброено в приложение II към Директива 2011/65/ЕС. Използването на олово, съдържащо се в кристално стъкло съгласно приложение I (категории 1, 2, 3 и 4) от Директива 69/493/ЕИО на Съвета (2) обаче е освободено от ограничаването и понастоящем е включено във вписване 29 от приложение III към Директива 2011/65/ЕС. Датата на изтичане на срока на това освобождаване за категории 1—7 и 10 беше 21 юли 2016 г.

                     (4)

                     Комисията получи заявление за подновяване на това освобождаване преди 21 януари 2015 г. в съответствие с член 5, параграф 5 от Директива 2011/65/ЕС. Освобождаването остава валидно докато не се приеме решение по това заявление.

                     (5)

                     Оловни оксиди (PbO или Pb3O4) се използват като междинен продукт при химичния синтез на оловен кристал. Оловният кристал се използва в електрическо и електронно оборудване поради неговото уникално съчетание от свойства, свързани с обработката (време за охлаждане, работен обхват), оптични (коефициент на пречупване, дисперсия) и декоративни свойства (твърдост по Викерс), даващи възможност за производството на електрически и електронни изделия, които не могат да бъдат произведени по друг начин, като например специални осветителни тела и полилеи, електрифицирани огледала, часовникарски артикули, цифрови фоторамки и строителни материали (светещи павета).

                     (6)

                     Замяна или отстраняване на оловото в кристално стъкло все още са практически неосъществими от научна и техническа гледна точка поради липсата на надеждни заместители. Освобождаването не води до намаляване на степента на опазване на околната среда и на здравето, постановена с Регламент (ЕО) № 1907/2006 на Европейския парламент и на Съвета (3). Поради това освобождаването на използването на олово, съдържащо се в кристално стъкло съгласно приложение I (категории 1, 2, 3 и 4) от Директива 69/493/ЕИО, следва да бъде продължено за категории 1—7 и 10.

                     (7)

                     Тъй като за съответните приложения няма надеждни алтернативи, нито вероятност такива алтернативи да бъдат пуснати на пазара в близко бъдеще, освобождаването за категории 1—7 и 10 следва да бъде продължено за максимален срок от пет години, до 21 юли 2021 г. С оглед на резултатите от продължаващите усилия за намиране на надеждни заместители, е малко вероятно продължителността на освобождаването да има отрицателни последици за иновациите.

                     (8)

                     За категориите, различни от категории 1 — 7 и 10, съществуващото освобождаване е валидно през сроковете на действие, посочени в член 5, параграф 2, втора алинея от Директива 2011/65/ЕС. От съображения за яснота датите на изтичане на срока следва да бъдат добавени в приложение III към посочената директива.

                     (9)

                     Поради това Директива 2011/65/ЕС следва да бъде съответно изменена,

               ПРИЕ НАСТОЯЩАТА ДИРЕКТИВА:

            Член 1
            Приложение III към Директива 2011/65/ЕС се изменя в съответствие с приложението към настоящата директива.

            Член 2

               1.   Държавите членки приемат и публикуват не по-късно от 29 февруари 2020 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
               Те прилагат тези разпоредби, считано от 1 март 2020 г.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 3
            Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

            Член 4
            Адресати на настоящата директива са държавите членки.

            Съставено в Брюксел на 16 ноември 2018 година.

                  За Комисията

                  Председател

               Jean-Claude JUNCKER

            (1)  ОВ L 174, 1.7.2011 г., стр. 88.

            (2)  Директива 69/493/ЕИО на Съвета от 15 декември 1969 г. относно сближаването на законодателствата на държавите членки, свързани с кристалното стъкло (ОВ L 326, 29.12.1969 г., стр. 36).

            (3)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH) и за създаване на Европейска агенция по химикали (ОВ L 396, 30.12.2006 г., стр. 1).

            ПРИЛОЖЕНИЕ
            В приложение III вписването по точка 29 се заменя със следното:

                           „29

                           Олово, съдържащо се в кристално стъкло съгласно приложение I (категории 1, 2, 3 и 4) към Директива 69/493/ЕИО на Съвета (*1)

                           Изтича на:

                                       —

                                       21 юли 2021 г. за категории 1 — 7 и 10,

                                       —

                                       21 юли 2021 г. за категории 8 и 9, различни от медицински изделия за инвитро диагностика и промишлени прибори за контрол и управление,

                                       —

                                       21 юли 2023 г. за категория 8 — медицински изделия за инвитро диагностика,

                                       —

                                       21 юли 2024 г. за категория 9 — промишлени прибори за контрол и управление, и за категория 11.

               (*1)  Директива 69/493/ЕИО на Съвета от 15 декември 1969 г. относно сближаването на законодателствата на държавите членки, свързани с кристалното стъкло (ОВ L 326, 29.12.1969 г., стр. 36).“


title: Директива за изпълнение (ЕС) 2018/1027 на Комисията от 19 юли 2018 година за изменение на Директива 66/402/ЕИО на Съвета по отношение на разстоянията на изолиране за Sorghum spp. (Текст от значение за ЕИП.)

text:
                  20.7.2018

                  BG

                  Официален вестник на Европейския съюз

                  L 184/4

            ДИРЕКТИВА ЗА ИЗПЪЛНЕНИЕ (ЕС) 2018/1027 НА КОМИСИЯТА
      от 19 юли 2018 година
      за изменение на Директива 66/402/ЕИО на Съвета по отношение на разстоянията на изолиране за Sorghum spp.
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 21а от нея
      като има предвид, че:

                  (1)

                  Предвидените в Директива 66/402/ЕИО условия за производство на семена се основават на международните стандарти, установени в схемата за сертификация на семена на Организацията за икономическо сътрудничество и развитие (ОИСР).

                  (2)

                  На годишната среща на ОИСР през 2017 г. относно схемите за сертификация на семената беше изменен стандартът за разстоянията на изолиране при отглеждане на Sorghum spp., основно за да се вземат предвид зоните, в които присъствието на S. halepense или S. sudanense създава особен проблем заради кръстосаното опрашване.

                  (3)

                  Поради това Директива 66/402/ЕИО следва да бъде съответно изменена.

                  (4)

                  Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩАТА ДИРЕКТИВА:
      Член 1
      Изменения на Директива 66/402/ЕИО
      Приложение I към Директива 66/402/ЕИО се изменя в съответствие с приложението към настоящата директива.
      Член 2
      Транспониране
      1.   Държавите членки приемат и публикуват най-късно до 31 декември 2018 г. законовите, подзаконовите и административните разпоредби, необходими за привеждане в съответствие с настоящата директива. Те незабавно съобщават на Комисията текста на тези разпоредби.
      Те прилагат тези разпоредби, считано от 1 януари 2019 г.
      Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
      2.   Държавите членки съобщават незабавно на Комисията текста на основните разпоредби от националното законодателство, които те приемат в областта, уредена с настоящата директива.
      Член 3
      Влизане в сила
      Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

      Член 4
      Адресати
      Адресати на настоящата директива са държавите членки.

         Съставено в Брюксел на 19 юли 2018 година.

               За Комисията

               Председател

            Jean-Claude JUNCKER

         (1)  ОВ 125, 11.7.1966 г., стр. 2309/66.

         ПРИЛОЖЕНИЕ
         Точка 2 от приложение I към Директива 66/402/ЕИО се заменя със следното:

                        „2.

                        Културата трябва да отговаря на следните стандарти по отношение на разстоянията от съседни източници на цветен прашец, които могат да доведат до нежелано чуждо опрашване:

                                    Култура

                                    Минимално разстояние

                                       Phalaris canariensis, Secale cereale, различни от хибриди:

                                                —

                                                за производството на базови семена

                                    300 m

                                                —

                                                за производството на сертифицирани семена

                                    250 m

                                       Sorghum spp.

                                                —

                                                за производството на базови семена (*1)

                                    400 m

                                                —

                                                за производството на сертифицирани семена (*1)

                                    200 m

                                       xTriticosecale, самоопрашващи се сортове

                                                —

                                                за производството на базови семена

                                    50 m

                                                —

                                                за производството на сертифицирани семена

                                    20 m

                                    Zea mays

                                    200 m

                              Минималните разстояния, посочени в таблицата по-горе, могат да не се спазват, ако съществува достатъчна защита срещу всякакво нежелано чуждо опрашване.“

            (*1)  В зони, в които присъствието на S. halepense или S. sudanense създава особен проблем заради кръстосаното опрашване, се прилага следното:

                     а)

                     културите за производство на базови семена от Sorghum bicolor или неговите хибриди трябва да бъдат изолирани на не по-малко от 800 m от всеки източник на такъв замърсяващ цветен прашец;

                     б)

                     културите за производство на сертифицирани семена от Sorghum bicolor или неговите хибриди трябва да бъдат изолирани на не по-малко от 400 m от евентуален източник на такъв замърсяващ цветен прашец.


title: Директива за изпълнение (ЕС) 2018/1028 на Комисията от 19 юли 2018 година за поправка на Директива за изпълнение (ЕС) 2016/2109 за изменение на Директива 66/401/ЕИО на Съвета във връзка с включването на нови видове и на ботаническото наименование на вида Lolium x boucheanum Kunth (Текст от значение за ЕИП.)

text:
               20.7.2018

               BG

               Официален вестник на Европейския съюз

               L 184/7

         ДИРЕКТИВА ЗА ИЗПЪЛНЕНИЕ (ЕС) 2018/1028 НА КОМИСИЯТА
   от 19 юли 2018 година
   за поправка на Директива за изпълнение (ЕС) 2016/2109 за изменение на Директива 66/401/ЕИО на Съвета във връзка с включването на нови видове и на ботаническото наименование на вида Lolium x boucheanum Kunth
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1), и по-специално член 21а от нея,
   като има предвид, че:

               (1)

               Поради техническа грешка в Директива за изпълнение (ЕС) 2016/2109 на Комисията (2), с която беше изменена Директива 66/401/ЕИО, бележка под линия „(1)“ в приложение III към Директива 66/401/ЕИО бе погрешно заличена от вписването „Poaceae (Gramineae)“ В резултат на това вече не е възможно държавите членки да разрешават максималното тегло на една партида да бъде увеличавано до 25 тона, ако доставчикът е получил разрешение за това от компетентния орган.

               (2)

               Поради това съответното приложение към Директива за изпълнение (ЕС) 2016/2109 следва да бъде съответно поправено.

               (3)

               Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩАТА ДИРЕКТИВА:
   Член 1
   Изменение на Директива за изпълнение (ЕС) 2016/2109
   Приложението към Директива за изпълнение (ЕС) 2016/2109 се изменя в съответствие с приложението към настоящата директива.
   Член 2
   Транспониране
   1.   Държавите членки приемат и публикуват най-късно до 31 декември 2018 г. законовите, подзаконовите и административните разпоредби, необходими за привеждане в съответствие с настоящата директива. Те незабавно съобщават на Комисията текста на тези разпоредби.
   Те прилагат тези разпоредби, считано от 1 януари 2019 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   2.   Държавите членки съобщават незабавно на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Влизане в сила
   Настоящата директива влиза в сила в деня след деня на публикуването ѝ в Официален вестник на Европейския съюз.

   Член 4
   Адресати
   Адресати на настоящата директива са държавите членки.

      Съставено в Брюксел на 19 юли 2018 година.

            За Комисията

            Председател

         Jean-Claude JUNCKER

      (1)  ОВ 125, 11.7.1966 г., стр. 2298/66.

      (2)  Директива за изпълнение (ЕС) 2016/2109 на Комисията от 1 декември 2016 г. за изменение на Директива 66/401/ЕИО на Съвета във връзка с включването на нови видове и на ботаническото наименование на вида Lolium x boucheanum Kunth (ОВ L 327, 2.12.2016 г., стр. 59).

      ПРИЛОЖЕНИЕ
      В точка 2 от приложението към Директива за изпълнение (ЕС) 2016/2109 на Комисията, с която се изменя приложение III към Директива 66/401/ЕИО на Съвета, в първата колона на таблицата, вписването за „Poaceae (Gramineae)“ се заменя със следното вписване с придружаваща бележка под линия:

         „Poaceae (Gramineae)
             (1)